EVROPSKA KOMISIJA Bruselj, 17.9.2018 COM(2018) 642 final 2018/0333(NLE) Predlog SKLEP SVETA o stališču, ki se v imenu Evropske unije zavzame v Evropskem odboru za pripravo standardov za plovbo po celinskih plovnih poteh in v Centralni komisiji za plovbo po Renu, glede sprejetja standardov v zvezi s poklicnimi kvalifikacijami na področju plovbe po celinskih plovnih poteh



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o stališču, ki se v imenu Unije zavzame na zasedanju Evropskega odbora za pripravo standardov za plovbo po celinskih plovnih poteh (CESNI) dne 8. novembra 2018 in na plenarnem zasedanju Centralne komisije za plovbo po Renu (CCNR) v povezavi s predvidenim sprejetjem evropskih standardov za poklicne kvalifikacije na področju plovbe po celinskih plovnih poteh. 2.Ozadje predloga 2.1.Revidirana konvencija za plovbo po Renu Revidirana konvencija za plovbo po Renu z dne 17. oktobra 1868 opredeljuje pravni okvir, ki ureja uporabo Rena kot celinske poti za plovbo in določa naloge Centralne komisije za plovbo po Renu (CCNR). Različica konvencije, ki se trenutno uporablja, je rezultat konvencije z dne 20. novembra 1963 , ki je začela veljati 14. aprila 1967. Štiri države članice (Belgija, Francija, Nemčija in Nizozemska) ter Švica so danes pogodbenice revidirane konvencije za plovbo po Renu. 2.2.CCNR in CESNI CCNR je mednarodna organizacija, katere misija je izvajanje pobud, namenjenih zagotavljanju svobodne plovbe po Renu in spodbujanju plovbe po Renu. Plenarna zasedanja potekajo dvakrat letno. Udeležujejo se jih predstavniki držav članic CCNR. Plenarno zasedanju je organ odločanja CCNR. Sprejema resolucije Centralne komisije. Vsaka država ima en glas, odločitve pa se sprejemajo soglasno. Te resolucije so pravno zavezujoče. EU ni članica CCNR. Leta 2015 je CCNR sprejela resolucijo o ustanovitvi Evropskega odbora za pripravo standardov za plovbo po celinskih plovnih poteh (Comité Européen pour l’Élaboration de Standards dans le Domaine de Navigation Intérieure – CESNI). Naloge odbora vključujejo sprejetje tehničnih standardov na različnih področjih, zlasti v zvezi s plovili, informacijsko tehnologijo in posadko, enotno razlago teh standardov in ustreznih postopkov ter posvetovanja o varnosti plovbe, varstvu okolja ali drugih področjih plovbe. CESNI je sestavljen iz strokovnjakov, ki predstavljajo države članice CCNR in EU ter imajo glasovalne pravice, in sicer en glas na državo. EU ni članica CESNI. Vendar lahko skupaj z mednarodnimi organizacijami, katerih poslanstvo vključuje področja, ki zadevajo CESNI, sodeluje pri delu CESNI brez glasovalnih pravic. 2.3.Predvideni akt CESNI in CCNR Na zasedanju dne 8. novembra 2018 bo CESNI sprejel standarde za poklicne kvalifikacije na področju plovbe po celinskih plovnih poteh („predvideni akt“). Ti prvi standardi CESNI za poklicne kvalifikacije na področju plovbe po celinskih plovnih poteh vključujejo naslednje standarde: ·standarde za kompetence (cesni(18)_30, cesni(18)_31, cesni(18)_32, cesni(18)_33, cesni(18)_34, cesni(18)_35); ·standarde za praktične izpite (cesni(18)_36, cesni(18)_37, cesni(18)_38, cesni(18)_39, cesni(18)_40); ·standarde za zdravstveno zmožnost (cesni(18)_29); ·standarde za odobritev simulatorjev (cesni(18)_41, cesni(18)_42). CESNI je na zasedanju 10. aprila 2018 sprejel soglasno odločitev, da se sprejetje prvih CESNI standardov za poklicne kvalifikacije uvrsti na zasedanje 8. novembra 2018. Pred tem zasedanjem novembra 2018 se pričakujejo le formalne in manjše spremembe osnutkov standardov, vključno z morebitnim prečiščenjem dokumentov in njihovih sklicev. Standardi bodo objavljeni na namenskem spletnem mestu (cesni.eu). Vse države članice EU imajo (zaščiten) dostop do zgoraj omenjenih osnutkov standardov.

Standardi CESNI bodo vključeni v pravo EU v skladu z Direktivo (EU) 2017/2397 Evropskega parlamenta in Sveta z dne 12. decembra 2017 o priznavanju poklicnih kvalifikacij na področju plovbe po celinskih plovnih poteh ter razveljavitvi direktiv Sveta 91/672/EGS in 96/50/ES. Predpisi za osebje za plovbo po Renu se bodo sklicevali tudi na standarde, ki jih bo CESNI predložil od 17. januarja 2022 (rok za prenos Direktive (EU) 2017/2397), saj mora biti regulativna ureditev CCNR za poklicne kvalifikacije, ki jih zajema Direktiva (EU) 2017/2397, od 17. januarja 2022 v celoti usklajena, da se zagotovi priznavanje spričeval, ki veljajo za Ren, na vseh celinskih plovnih poteh EU. 3.Stališče, ki se zavzame v imenu Unije Sklep, torej določitev stališča Unije, je potreben zato, da se zagotovi ustrezno upoštevanje interesov EU pri sprejemanju odločitev o standardih za poklicne kvalifikacije na področju plovbe po celinskih plovnih poteh. V okviru delovnega programa CESNI 2016–2018 so strokovnjaki CESNI (delovna skupina CESNI/QP) pripravili standarde za poklicne kvalifikacije. Delo se je začelo na osnovi predloga Komisije z dne 18. februarja 2016 in je bilo dokončano na osnovi Direktive (EU) 2017/2397. Priprava standardov za poklicne kvalifikacije je intenzivno potekala na ravni strokovnjakov CESNI (delovna skupina CESNI/QP). Opravljena so bila posvetovanja s številnimi strokovnjaki iz javnega in zasebnega sektorja. Med razvojem standarda na ravni CESNI so potekala naslednja tehnična zasedanja: ·strokovna zasedanja CESNI (26.–28. 1. 2016; 22.–24. 6. 2016, 5.–9. 9. 2016, 16.–17. 11. 2016, 31. 1.–2. 2. 2017, 10.–12. 5. 2017, 12.–13. 6. 2017, 6. 7. 2017, 5.–7. 9. 2017, 12.–13. 9. 2017, 15.–16. 11. 2017, 30. 1.–1. 2. 2018 ); ·zasedanje odbora (10. 4. 2018). Ta zasedanja so omogočila sprejetje sporazuma o evropskih standardih za poklicne kvalifikacije na področju plovbe po celinskih plovnih poteh na ravni strokovnjakov. Strokovna skupina Komisije za socialna vprašanja na področju plovbe po celinskih plovnih poteh je bila obveščena o napredku dela CESNI na zasedanjih 7. septembra 2017 in 1. februarja 2018. 4.Pravna podlaga 4.1.Postopkovna pravna podlaga 4.1.1.Načela V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Člen 218(9) PDEU se uporablja ne glede na to, ali je Unija članica organa ali pogodbenica sporazuma. Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“. 4.1.2.Uporaba v obravnavanem primeru CCNR je organ, ustanovljen s sporazumom, in sicer z revidirano konvencijo o plovbi po Renu. CESNI je organ, ki ga je ustanovila CCNR. Akti, k sprejetju katerih se pozivata CESNI in CCNR, so akti s pravnim učinkom. Predvideni akti lahko odločilno vplivajo na vsebino predpisov Unije, in sicer na Direktivo (EU) 2017/2397 Evropskega parlamenta in Sveta z dne 12. decembra 2017 o priznavanju poklicnih kvalifikacij na področju plovbe po celinskih plovnih poteh ter razveljavitvi direktiv Sveta 91/672/EGS in 96/50/ES. Razlog za to je, da mora Komisija do 17. januarja 2020 sprejeti delegirane akte iz člena 17(1) in (4) (ki se sklicuje na standarde za kompetence in standarde za praktične izpite), člena 21(2) (ki se sklicuje na standarde za odobritev simulatorjev) in člena 23(6) (ki se sklicuje na standarde za zdravstveno zmožnost).

Uvodna izjava (40) Direktive (EU) 2017/2397 razlaga, da harmonizacijo zakonodaje na področju poklicnih kvalifikacij v plovbi po celinskih plovnih poteh v Evropi olajšuje razvoj standardov odbora CESNI. V tem smislu člen 32 direktive navaja, da se ti delegirani akti sklicujejo na standarde, ki jih je določil odbor CESNI, pod pogojem, da: (a) so ti standardi na voljo in ažurni; (b) so ti standardi v skladu z vsemi veljavnimi zahtevami, določenimi v prilogah k Direktivi; (c) spremembe v postopku odločanja v odboru CESNI ne ogrožajo interesov Unije. Komisija v te delegirane akte vključi celotno besedilo zadevnih standardov in navede ustrezni sklic. Priloga II k Direktivi določa bistvene zahteve glede kompetenc, Priloga III pa bistvene zahteve glede zdravstvene zmožnosti. Predvideni akti ne dopolnjujejo ali spreminjajo institucionalnega okvira sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zavzame stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenih aktov se nanašata na skupno prometno politiko. Materialna pravna podlaga za predlagani sklep je torej člen 91(1). 4.3.Sklepna ugotovitev Pravna podlaga predlaganega sklepa bi moral biti člen 91(1) PDEU v povezavi s členom 218(9) PDEU. 2018/0333 (NLE) Predlog SKLEP SVETA o stališču, ki se v imenu Evropske unije zavzame v Evropskem odboru za pripravo standardov za plovbo po celinskih plovnih poteh in v Centralni komisiji za plovbo po Renu, glede sprejetja standardov v zvezi s poklicnimi kvalifikacijami na področju plovbe po celinskih plovnih poteh

SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 91(1) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Revidirana konvencija o plovbi po Renu (v nadaljevanju: sporazum) je začela veljati 14. aprila 1967. (2)V skladu s členom 46 sporazuma Centralna komisija za plovbo po Renu („CCNR“) lahko sprejme resolucije, ki so zavezujoče za člane. (3)Evropski odbor za pripravo standardov za plovbo po celinskih plovnih poteh (CESNI) je bil ustanovljen 3. junija 2015 v okviru CCNR zaradi razvoja tehničnih standardov za celinsko plovbo na različnih področjih, zlasti v zvezi s plovili, informacijsko tehnologijo in posadko. (4)Na zasedanju 8. novembra 2018 bo odbor CESNI sprejel standarde za poklicne kvalifikacije na področju plovbe po celinskih plovnih poteh. Na plenarnem zasedanju CCNR bi bilo treba tudi sprejeti resolucijo, ki bo te standarde vključila v Pravilnik o osebju, ki pluje po Renu.. (5)Ustrezno je določiti stališče, ki se v imenu Evropske unije zavzame v CESNI in CCNR, saj bodo standardi za poklicne kvalifikacije odločilno vplivali na vsebino prava Unije, in sicer na Direktivo (EU) 2017/2397 Evropskega parlamenta in Sveta, in bodo imeli pravni učinek po pravilih, s katerimi se ureja komisija CCNR, ko bo sprejela te standarde. (6)Da se olajša mobilnost, zagotovi varnost plovbe ter zagotovi zaščita človeških življenj in okolja je pomembno, da so tehnične zahteve v različnih pravnih ureditvah v Evropi za člane posadk čim bolj harmonizirane. Zlasti bi bilo treba državam članicam, ki so tudi članice CCNR, dovoliti, da podprejo odločitve, ki harmonizirajo pravila CCNR s tistimi, ki se uporabljajo v Uniji. (7)Standardi, ki jih razvije CESNI za poklicne kvalifikacije, zagotavljajo minimalne harmonizirane evropske standarde, potrebne za olajšanje mobilnosti, zagotavljanje varnosti plovbe ter zagotavljanje zaščite človeških življenj in okolja. Ti standardi vključujejo standarde za kompetence, standarde za praktične izpite, standarde za zdravstveno zmožnost in standarde za odobritev simulatorjev. (8)Člen 32 Direktive (EU) 2017/2397, z učinkom od 18. januarja 2022, se sklicuje neposredno na standarde za poklicne kvalifikacije, ki jih je določil odbor CESNI. Komisija je pooblaščena, da v delegirane akte vključi celotno besedilo navedenih standardov, navede ali posodobi ustrezne sklice in določi datum začetka uporabe. (9)Stališče Unije izrazijo države članice Unije, ki so članice CESNI in CCNR, pri čemer nastopijo skupaj – SPREJEL NASLEDNJI SKLEP: Člen 1 1.Stališče, ki se 8. novembra 2018 zavzame v Evropskem odboru za pripravo standardov za plovbo po celinskih plovnih poteh (CESNI), je, da se sprejmejo evropski standardi za poklicne kvalifikacije na področju plovbe po celinskih plovnih poteh s sklici (cesni (18)_29 do cesni (18)_42). 2.Stališče, ki se v imenu Unije zavzame na plenarnem zasedanju Centralne komisije za plovbo po Renu (CCNR), kjer se sprejme odločitev o evropskih standardih za poklicne kvalifikacije na področju plovbe po celinskih plovnih poteh s sklici (cesni (18)_29 do cesni (18)_42), je, da se podprejo predlogi, ki usklajujejo zahteve iz predpisov za osebje za plovbo po Renu s tistimi iz evropskih standardov za poklicne kvalifikacije na področju plovbe po celinskih plovnih poteh. Člen 2 1.Stališče iz člena 1(1) skupaj izrazijo države članice Unije, ki so članice CESNI. 2.Stališče iz člena 1(2) skupaj izrazijo države članice Unije, ki so članice CCNR.